Københavns stofindtagelsesrum har passeret en "milepæl".

Der er nemlig blevet indtaget stoffer en million gange i kommunes to særlige huse uden et eneste dødsfald.

Vi overvåger indtaget, og så kan vi lynhurtigt se, om folk begynder at ændre farve. Er der noget med deres respiration, trækker de vejret dårligere. Louise Runge Mortensen, leder af "H17" på Halmtovet.

Et af formålene med byens to stofindtagelsesrum er at få misbrugerne til at fixe på de to adresser, fordi det kan være risikabelt for dem at indtage stoffet, når de er alene.

- Vi kan hjælpe, støtte og træde til, hvis der er risiko for en overdosis. Vi overvåger indtaget, og så kan vi lynhurtigt se, om folk begynder at ændre farve. Er der noget med deres respiration, trækker de vejret dårligere, osv. Og hvis de gør det, kan vi give dem ilt. Vi kan hele tiden holde øje med, om de er ok. Vi har også mulighed for at give dem modgift, siger Louise Runge Mortensen, der er leder af "H17" på Halmtovet.

Siden 2012 har der 643 gange været fare for at en misbruger fik en overdosis i et af byens fixerum.

Læs også Sidste fix i Fixelancen: Fixerummet på hjul nedlægges

Færre kanyler på gaderne

Det koster kommunen godt 32 millioner kroner om året at drive fixerummene.

- Det handler om værdighed. Der er ikke længere nogen, der skal sidde i en kælderskakt og fixe, siger Louise Runge Mortensen.

Også på Københavns Rådhus er man glad for tallene og statistikken bag den seneste milepæl.

- Jeg tænker på kanyleaffald på legepladser, mennesker, der var henvist til kælderskakte, og andet, som i dag bliver mødt af en sundhedsfaglig og socialfaglig indsats. Og ikke mindst de mange, mange eksempler på, at de tidligere har taget en overdosis. Men nu er der hjælp i nærheden, siger socialborgmester Jesper Christensen.

Teknik - og miljøforvaltningen vurderer, at der i dag er mellem 80 og 90 procent mindre af det farlige affald på Vesterbro, efter at man fik stofindtagelsesrum tilbage i 2012.

Læs også Sådan ser Vesterbros nye fixerum ud indefra

Vesterbros fixerum Begge stofindtagelsesrum ligger på Vesterbro.

Det ene hedder Skyen og ligger ved Mændenes Hjem i Istedgade. Det andet hus hedder "H17" og ligger på Halmtorvet.

Siden 2012 har kommunen haft "Skyen" - og i 2015 blev så "H17" åbnet.

Man skønner, at der er omkring 7.000 såkaldte injektionsmisbrugere i Hovedstadsområdet. Mange af dem bruger de to huse, som kommunen har.

Læs også Flertal for legal hash i København

Lytter til naboerne

Socialborgmester Jesper Christensen er indstillet på at lytte til naboerne til fixerummene.

- Situationen med naboerne og de her rum til stofindtag vil varigt være til debat. Noget af det som vi gør løbende er at snakke med de naboer, der er tæt på "Skyen" i Istedgade, og "H17" på Halmtorvet, om hvordan vi kan gøre det bedre, siger han.

Efter sommer flytter den døgnåbne funktion, der i dag er hos "Skyen" i Istedgadetil "H17", der ligger på Halmtorvet.